《次韵顾孟仁游云洞之作》
明代·林弼

端居感流序，跃马城东道。卉木竞华滋，山水政清好。

于焉息尘营，聊复事冥讨。细泉响岩窦，幽禽啭林堡。

凭高一长啸，坐觉天地小。登临二三友，况复富词藻。

侧塞林中花，丰茸原上草。物情方向荣，乐事当及早。

古来贤达士，阅世犹昏晓。岂无大药资，弱流隔蓬岛。

所以日饮酒，愁肠顿如扫。忆昔雪斋翁，故山早投老。

风磴游目多，云龛容膝少。人归山寂寂，空宇尘渺渺。

念此重踯躅，凄然乱怀抱。人生若山水，繁沃倏枯槁。

深谷尚为陵，大陆乃成沼。尘迹当焉如，而不终杂扰。

浩歌振林壑，大白浮颢颢。毋令磊磈胸，徒自婴苦恼。

沧波复东注，白日忽西倒。帝乡邈难期，征帆送飞鸟。

安得凌风翰，肃肃升苍昊。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。